|  |
| --- |
| **1 Pet. 3:13-22**  **“Lyding is ŉ geleentheid, ŉ voorreg...”**  *Andries Burger, GK Pinetown, 2 Augustus 2020 (Covid-19 vlak 3 samekoms)* |

*Sing: Lied 159:1; Lied 46:1, 6 (T); “My God is so groot.”; Ps. 62:3, 4 (C)*

Ons is besig in Petrus se eerste brief waar hy skryf oor hoe ons die “nuwe lewe” moet leef wat ons as gawe van God ontvang het deur Jesus se opstanding uit die dood.

Die eerste eienskap van ons nuwe lewe was dat ons onderdanig moet wees aan die owerheid, by die werk, in die huwelik.

Vandag begin ons fokus op hoe ons moet leef wanneer ons lyding moet verduur –

nie net algemene beproewing soos in die lyding van natuurrampe en siektes nie, maar spesifiek ook onregverdige lyding wanneer ons goed doen.

Soms is dit agteraf, soms is dit oop-en-bloot.

Dit kan iets kleiner wees soos om beledig te word, of om nie erkenning te kry vir jou werk nie, om uitgebuit te word omdat jy onderdanig is.

Soms is dit erger om vals beskuldig te word en selfs onregverdig jou bevordering of selfs jou werk te verloor.

Dit kan ook iets baie erg wees soos om vervolg te word en in die tronk gestop te word, gemartel te word of selfs doodgemaak te word jy in Christus glo.

Hoe wil God hê dat ons, wat ŉ nuwe lewe in Christus het moet optree wanneer ons ly?

Petrus en sy lesers het onreg baie goed geken, en met hierdie brief wil hy sy lesers, ook vir ons, voorberei vir lyding wat sou kom.

Lees saam **<< 1 Pet. 3:13-22>>**

Ek het verlede week spesifiek klem gelê op die regte verstaan van v. 19 en 20, vandag wil ek op die hele boodskap van hierdie gedeelte fokus sonder om weer so in die detail in te gaan.

Dit behoort tog so te wees dat as mens reg lewe en goed doen, dan sal ander mense dit raaksien en waardering hê daarvoor. Dit is tog hoe dit hoort en Petrus dink ook so v.13.

Maar soos ek en jy, weet hy dat die baie keer anders is, en daarom stel hy die moontlikheid in v. 14 dat dit dalk anders kan wees. Dit kan gebeur dat jy onregverdig sal ly wanneer jy goed doen. Baie van julle het dit al self beleef, party beleef dit steeds, ons almal sal dit waarskynlik in die toekoms steeds en weer beleef.

Hoe dan gemaak?

Dit is wat Petrus hier leer – wat ons moet doen en dan gee hy ŉ paar redes daarvoor, redes wat ons aanspoor en wat ons moed gee.

Wanneer ons swaarkry, onregverdig ly dan moet ons nie op die mense fokus wat dit aan ons doen nie. Moenie dat hulle jou van balans af kry nie, moenie so op hulle en hulle onregverdige gedrag tob dat jy ŉ gevangene van hulle optrede word nie.

Ons moet nie dat hulle optrede ons denke en ons reaksie bepaal nie.

Wat ons dink en wat ons sê en wat ons doen, ook wanneer ons onregverdig behandel word, hang nie van ander mense en van hierdie wêreld se kultuur en menseregte af nie.

Onthou, gelowiges is vreemdelinge in hierdie wêreld, ons is van ŉ ander Hemelse Koninkryk en ons gedrag word deur Christus bepaal.

Ons bly altyd in eerbied op Jesus fokus v. 15, Hy is ons Here en Hy bepaal ons gedrag – selfs wanneer ons onregverdig deur mense behandel word, selfs as ons erg onder hulle ly.

En daarom, moet ons nie bang wees vir sulke mense nie – selfs al wil en kan hulle ons doodmaak – al die engele en magte en kragte is aan Christus onderwerp. Hy bepaal wat ons dink en sê en doen.

Ons is nie bang om te ly nie – want ons lewe ŉ nuwe lewe van eerbied vir Christus ons Here.

Wanneer ons swaarkry, wanneer ons onregverdig moet ly moet ons gereed wees om te vertel van die lewende hoop in ons.

Ons moet wag op die geleentheid om te vertel van die groeiende sekerheid van die allerwonderlikste erfenis wat reeds vir ons gereed is

en wat ons sal permanent sal ontvang nadat hierdie lewe met sy tydelike vreugdes en sy tydelike swaarkry en tydelike lyding verby is.

Dit beteken ons só anders as hierdie wêreld se mense sal reageer op onregverdige lyding, dat hulle dit nie sal verstaan nie. Dat hulle verbaas en nuuskierig sal staan om ons dan vra om te verduidelik.

En selfs dan, moet ons op so ŉ manier verduidelik dat dit Jesus sal ten toon stel en ons onderdanigheid aan Hom alleen. Om in nederigheid en in liefde te vertel van Jesus en die nuwe lewe wat ons deur absolute genade alleen in Hom het.

Só vertel dat hulle wat ons vra Hom sal hoor en raaksien in ons woorde en ons optrede.

En as hulle nie vra nie?

Dan wag jy en jy sorg dat jou gewete skoon bly – dit beteken dat jy nie doen wat jy wil nie, of wat die samelewing verwag nie, jy lewe soos God wil.

Jy fokus op Jesus om nog meer soos Hy te lewe. Hy is jou Here, jy volg sy voetspore.

Onthou jy?

Hy was die onskuldige wat al jou skuld “onregverdig” op Hom geneem het, wat nie terugbeledig het nie, wat nie gedreig het nie, maar sy Vader se wil so volledig aanvaar het om sy lewe in liefde vir jou en my en alle gelowiges af te gee en om onskuldig doodgemaak te word.

Alles om jou en my na God toe te bring in Christus se volmaaktheid.

Dit is die eerste rede hoekom ons selfs onregverdige lyding as ŉ voorreg moet beskou, want ons volg in ons Here se voetspore – wat ŉ voorreg!

ŉ Tweede rede wat Petrus gee is dat ons optrede in lyding, soos Noag sŉ, ŉ verkondiging is van God se geregtigheid, en van sy genade en van die nuwe lewe deur Christus se opstanding.

Terwyl Noag die ark gebou het, terwyl hy sekerlik die spot en die verwerping van sy tyd moes beleef, was sy eerbiedige gehoorsaamheid aan God ŉ getuienis.

En as iemand Hom so vra, dan sou Hy vertel van God se toorn op die sonde, en van die redding wat God deur die ark gaan bewerk.

Soos die Gees van Christus deur Noag getuig het, aan hulle wat in die vloed gesterf het en geeste in die gevangenis was toe Petrus sy brief geskryf het,

so getuig die Heilige Gees deur gelowiges wat selfs in onregverdige lyding in aanvaarding op God vertrou, in eerbied vir Christus lewe op so ŉ manier dat hulle nuwe lewe so sigbaar is dat ander in verwondering vra om ŉ verduideliking.

Dit is ŉ voorreg om onregverdige lyding te verduur want in jou lyding verkondig jy God se genade deur die nuwe lewe wat Hy skenk deur Jesus se opstanding uit die dood ten toon te stel.

Dan gee Petrus ŉ rede waarom jy nie moet moedeloos word nie, dat jy nooit in lyding moet dink dat Hy jou verlaat het nie. Jou doop is ŉ bewys daarvan!

Dit is nie dat jou doop jou van die lyding red soos die ark vir Noag en sy gesin nie.

Nee Petrus noem die doop ŉ gebed vir ŉ skoon gewete, ŉ gebed dat God sy beloftes sal waar maak.

Die doop is nie in die eerste plek ŉ bewys dat jy op ŉ tyd geglo het of dat jou ouers geglo en in die verbond geleef het nie.

Die doop is ŉ seël, ŉ waarborg van God se beloftes.

Dink aan die betekenis van jou doop en herinner God aan sy beloftes wat vir jou waar geword het deur jou geloof –

Jy ly nie omdat God jou verlaat het nie – onthou en herinner jou Vader aan sy belofte om jou te versorg en te beskerm en ook daardie lyding in te span tot jou voordeel – al verstaan ons dit nie, glo dit...

En as jy in jou lyding struikel en soms reageer soos die wêreld en jou vreugde in Christus vergeet, of om kwaad en moedeloos te word, om hulle te wil terug kry – selfs om vir God te verkwalik – onthou en herinner jou Verlosser aan sy belofte om jou sonde skoon te was en jou daarvan te bevry, aanvaar sy vergifnis en vind sy vrede....

En as jy nie weet hoe om nog ŉ dag, nog ŉ oomblik van lyding te verduur nie, onthou en herinner die Heilige Gees aan sy belofte om in jou te woon en om jou daagliks, aanhoudend nuut te maak.

Moenie modeloos word in jou lyding en dink God het jou verlaat nie, onthou sy beloftes wat deur die teken van jou doop gewaarborg is. Herinner God daaraan en vertrou Hom.

Dan bemoedig Petrus gelowiges wat onregverdig ly deur ons te herinner dat Christus in beheer is en niè diegene wat ons lyding veroorsaak nie.

Maak nie saak hoe dit vir hierdie wêreld en in hierdie wêreld lyk nie, hulle is nie in beheer nie.

Jesus Christus is – *“Aan my is alle mag gegee in die hemel en op die aarde”* sê Hy self in Mat. 28:18.

Hy het die dood oorwin, Hy is lewend gemaak, Hy het opgevaar en is nou aan die regterhand van God,

dit beteken Hy het God se krag, Hy is God se uitvoerende gesag,

want God het die engele en die magte en die kragte aan Hom onderwerp.

En deur sy Gees is Hy by jou en in jou – *“Ek is by julle al die dae tot die voleinding van die wêreld”*, se Hy in Mat. 28:20.

Ons wil so graag terugbaklei teen onreg – soos party kerke, ook gereformeerde kerke, wat in opstand wou kom teen die sogenaamde onreg dat ons weens Covid-19 nie bymekaar kon kom nie. Dit is lynreg teenoorgesteld van wat ons hier in 1 Petrus leer...

Op 14 Augustus 2013 is ŉ hele paar Christelike kerke in Egipte afgebrand – nou kan jy die reaksie daarop indink, die wêreld sou ŉ treurmare verwag, of weer wraak, opstand en brand van ŉ paar moskees...

Maar die kerk in Minya skryf ŉ lied en sing dit in daardie afgebrande ruïnes – Terwyl ek vir julle ŉ foto daarvan wys - luister my vertaling van ŉ deel van die lied se woorde...

Te midde ons trane van die hart in stof en as en wonde  
Kom ons met 'n boodskap van liefde, vrede en vergifnis vir die hele wêreld.  
Ondanks ons gewonde harte, bid ons tot ons magtige God  
Vertrou ons sy wil dat hy goedheid vir ons voorberei.  
  
Ons sing te midde van foltering, vra vir die bekendmaking van sy eer  
Ons gee ons regte oor aan Hom, want ons hoop is Hom veranker

Dít is nader aan wat die Heilige Gees ons deur Petrus se skryfwerk leer.

Skep moed my liewe broer en suster,

Vra God om jou en jou geliefdes van lyding te bewaar,

maar wanneer dit sy wil mag wees dat jy moet ly omdat jy goed doen,

vra dat Hy jou lyding tot voordeel sal beskik – vir jou self en vir sy koninkryk,

vra dat Hy jou sal vergewe en sal bemoedig wanneer jy swik,

en vra dat Hy jou regop sal tel en met nuwe krag en moed sal vernuwe

sodat jy in enige lyding só sal lewe dat jou nuwe lewe van eerbied aan Christus duidelik sal wys,

so duidelik dat jy die geleentheid mag kry om te kan vertel van jou nuwe lewe deur Jesus Christus,

van jou groeiende sekerheid van die allerwonderlikste erfenis in ewige lewe.

Moenie dat lyding jou aandag van Christus aftrek en jou blydskap oor jou verlossing steel nie.

Gryp jou lyding aan as ŉ geleentheid om van God se genade en die nuwe lewe in Christus te getuig. Wat ŉ voorreg...

Amen